PATVIRTINTA

Šilalės rajono savivaldybės tarybos

2019 m. rugpjūčio 30 d. sprendimu

Nr. T1-191

ŠILALĖS RAJONO NEVYRIAUSYBINIŲ ORGANIZACIJŲ

PLĖTROS PROGRAMOS ATRANKOS KOMISIJOS

 NUOSTATAI

I. BENDROSIOS NUOSTATOS

1. Šilalės rajono nevyriausybinių organizacijų plėtros programos (toliau – Programa) atrankos komisija (toliau – Komisija) skirta organizuoti Programos paraiškų atranką ir atrinkti tinkamiausius Programos vykdytojus, svarstyti Šilalės rajono nevyriausybinių organizacijų pateiktus prašymus jų veiklos būtiniausioms išlaidoms kompensuoti ir teikti siūlymus Savivaldybės administracijos direktoriui.

2. Komisiją sudaro Šilalės rajono savivaldybės (toliau – Savivaldybė) taryba, tvirtindama Programą.

3. Komisijos pirmininką ir pirmininko pavaduotoją skiria Savivaldybės taryba. Komisija iš savo narių tarpo išsirenka sekretorių.

II. KOMISIJOS FUNKCIJOS

4. Komisijos funkcijos:

4.1. prieš patvirtinant Savivaldybės biudžetą viešai paskelbia apie Programos vykdymą ir kviečia teikti Programos projektų paraiškas, po Savivaldybės biudžeto patvirtinimo organizuoja Programos paraiškų atranką;

4.2. teikia Savivaldybės administracijos direktoriui tvirtinti paraiškos formos ir sutarties projektus;

4.3. nustato galutinius paraiškų pateikimo terminus;

4.4. nagrinėja ir vertina pateiktas paraiškas pagal šiuos kriterijus:

4.4.1. paraiška atitinka reikalavimus;

4.4.2. pareiškėjo siūlymas artimiausias Programos tikslams, uždaviniams ir prioritetams;

4.4.3. pareiškėjas vykdo tęstinę veiklą;

4.4.4. programa tarnauja skaitlingesnei bendruomenei.

4.5. siūlo Programos vykdytojus, nustato konkrečias lėšas kiekvienam Programos vykdytojui;

4.6. teikia Savivaldybės administracijos direktoriui protokolą su siūlymais skirti lėšas nugalėtojams, siūlydama konkrečią skiriamų lėšų sumą;

4.7. svarsto Šilalės rajono nevyriausybinių organizacijų pateiktus prašymus jų veiklos būtiniausioms išlaidoms kompensuoti ir teikia siūlymus Savivaldybės administracijos direktoriui.

III. KOMISIJOS TEISĖS IR PAREIGOS

5. Komisija, vykdydama jai pavestas funkcijas, turi teisę:

5.1. siūlyti nefinansuoti paraiškų, kurios neatitinka prioritetų, nurodytų reikalavimų arba pateiktos po atrankos skelbime nustatytos datos;

5.2. gauti papildomą informaciją iš paraiškų teikėjų;

5.3.susipažinti su informacija, susijusia su pateiktų paraiškų nagrinėjimu.

6. Komisija privalo:

6.1. vykdyti funkcijas, nurodytas šiuose nuostatuose;

6.2. būti nešališka, objektyvi;

6.3. Savivaldybės tarybai pareikalavus, teikti savo veiksmų ir sprendimų, susijusių su Programos paraiškų atranka, paaiškinimus, ataskaitas.

IV. KOMISIJOS DARBO ORGANIZAVIMAS

7. Komisija sprendimus priima posėdžiuose. Posėdis teisėtas, jei jame dalyvauja ne mažiau kaip 2/3 komisijos narių.

8. Komisija sprendimus priima paprastąja 1/2 dalyvaujančiųjų balsų dauguma, atviru balsavimu. Jeigu balsai pasiskirsto po lygiai, lemia posėdžio pirmininko balsas.

9. Komisijos veiklai vadovauja pirmininkas. Dėl svarbių priežasčių pirmininkui negalint atlikti savo pareigų, Komisijos veiklai vadovauja pirmininko pavaduotojas.

10. Komisijos sprendimai įforminami protokolu, kurį pasirašo pirmininkas ir sekretorius.

11. Komisija nustato paraiškų pateikimo terminus.

12. Komisija, pasibaigus paraiškų pateikimo terminui, svarsto ir nagrinėja pateiktas paraiškas.

13. Komisija, priėmusi galutinį sprendimą dėl atrinktų paraiškų Programai vykdyti ir įforminusi jį protokole, teikia protokolą su siūlymais ir atrinktas paraiškas Savivaldybės administracijos direktoriui.

14. Komisijos pirmininkas per 10 darbo dienų po baigiamojo Komisijos posėdžio raštu informuoja Programos paraiškų teikėjus apie finansavimą.

15. Komisijos pirmininkas per 10 darbo dienų po Komisijos posėdžio raštu informuoja prašymų dėl veiklos būtiniausių išlaidų kompensavimo teikėjus apie lėšų skyrimą.

V. BAIGIAMOSIOS NUOSTATOS

16. Komisija atsakinga už savalaikį Programos atrankos organizavimą.

17. Komisija neatsako už sutarties sudarymą ir jos vykdymą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_